Ane Halsboe-Jørgensen (S), 2023-05-09:
Jeg smiler fortsat, og det skyldes, at det her er endnu en rigtig, rigtig god aftale og et godt lovforslag.
Tak til de ordførere, der allerede har været oppe at sige, hvad der er af potentiale i det, vi kommer med her.
Det er jo lidt af en føljeton.
Vi har vedtaget den første del af den aftale, der hedder »Anden delaftale om nytænkning af beskæftigelsesindsatsen«.
Det her er anden og sidste del af den aftale, og der er en perlerække af gode ting i det her.
Vi får simpelt hen taget et vigtigt skridt ind i et bedre og mere simpelt beskæftigelsessystem.
Som det også har været pointeret, er nogle glade, andre er mindre glade, men jeg vil tillade mig at lægge mig i den første kategori, altså dem, der glæder sig over, at vi her finansierer tidlig pension
Det er vigtigt at sige, at alle de gode ting, der ligger heri, jo er en trædesten til det store arbejde, vi i fællesskab også skal i gang med, og flere af ordførerne har også været inde på det, altså at det ikke stopper med det her.
Regeringen har store ambitioner, og jeg kan fornemme, at det deles bredt i Folketinget, at vi markant vil nytænke vores beskæftigelsesindsats.
Selv om der tages vigtige skridt her, erstatter det ikke den store øvelse, som naturligvis stadig væk er regeringens ambition, og jeg er glad for at høre, at der er så mange, der deler den.
Det er med det her lovforslag, at vi får a-kasserne mere på banen.
Det synes jeg er rigtig godt.
Flere har været inde på, hvordan der i a-kasserne er et kendskab til medlemmerne, som vi for alvor kan få i spil.
Det er også her, vi lægger arm med de meget nidkære og også meget omfangsrige krav, der er til samtaler.
Vi reducerer antallet af obligatoriske samtaler i de første 6 måneders ledighed fra ni til seks, og vi siger, at i fremtiden er der kun én samtaletype, nemlig jobsamtaler.
I forhold til den tanke, der har været, om, at hvis du er ung og er i kontanthjælpssystemet, er uddannelse svaret på alt for alle, har vi med det her løsnet grebet og sagt, at man også godt kan give en jobrettet indsats til vores unge ledige uddannelseshjælpsmodtagere, hvis der ikke er en motivation for uddannelse, eller hvis det bare ikke vurderes at være det rigtige greb over for det menneske.
Det er noget af det, der har været lavet forsøg omkring; trepartsaftalen om mangel på arbejdskraft fra oktober 2021 tog de første skridt ind i det her, og det permanentgør vi nu.
Jeg synes, det er enormt klogt at have en åben dør for, at der for nogle mennesker kan være en rigtig vigtig vej frem i noget jobrettet, hvor man kommer ud på en arbejdsplads og kommer i gang ad den vej.
Derudover er der også, synes jeg, et virkelig vigtigt greb i den her aftale, der handler om at forenkle de, må man jo bare sige, ganske omfattende og detaljerede proceskrav, der i dag gælder for, både hvordan, men også hvornår kommunerne skal vejlede borgerne om både rådighed og ikke mindst sanktionerne ved at fejle i forhold til den rådighed, når man modtager sociale ydelser.
Det skal fortsat ske skriftligt, men derudover fjerner vi de øvrige proceskrav.
Jeg mener, at det tilsammen virkelig er et lovforslag, der tager nogle vigtige skridt til en bedre beskæftigelsesindsats, og jeg glæder mig til, at vi får vedtaget det her, men jeg glæder mig ikke mindst til, at det skal bygge bro til det næste store, vi skal i gang med.
Tak for ordet.